Diari Oficial de la Generalitat Valenciana


Sumari del DOGV 9708, del 20-10-2023 (2023/10100)

RESOLUCIÓ de 17 d'octubre de 2023, de la Secretaria Autonòmica d'Educació, per la qual s'aprova el Pla general d'actuació anual de la Inspecció educativa de la Comunitat Valenciana per al curs 2023-2024.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9708

Data del DOGV
:   20-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10355


Data del document
:   17-10-2023

Organisme emissor


Tipus de document
:   Resolució

Descriptors 

:   * Conselleria d'Educació, Universitats i Ocupació
    * reglament administratiu
    * planificació educativa

RESOLUCIÓ de 17 d'octubre de 2023, de la Secretaria Autonòmica d'Educació, per la qual s'aprova el Pla general d'actuació anual de la Inspecció educativa de la Comunitat Valenciana per al curs 2023-2024. [2023/10226]  
D'acord amb els principis organitzatius de la Inspecció educativa establits per l'article 5 del Decret 80/2017, de 23 de juny, del Consell, pel qual es regula l'actuació, el funcionament i l'organització de la Inspecció d'Educació de la Comunitat Valenciana, la inspecció educativa desenvolupa les seues tasques mitjançant una planificació, que es concreta en plans prèviament establits que determinen el seu funcionament.  
  
Una vegada aprovat el Pla d'actuació plurianual de la Inspecció Educativa de la Comunitat Valenciana, mitjançant la Resolució de 17 d'octubre de 2023, de la Secretaria Autonòmica d'Educació, per la qual s'aprova el Pla plurianual de la Inspecció Educativa de la Comunitat Valenciana per al període 2023-2027, correspon concretar les seues actuacions per al curs 2023-2024.  
El Pla general d'actuació anual de la Inspecció Educativa per al curs 2023-2024 constitueix la primera concreció del Pla plurianual d'actuació per al període 2023-2027. Suposa, per tant, un punt de partida per a l'inici de les actuacions previstes per a aquest període, amb la finalitat d'aconseguir, a la seua finalització, el compliment dels objectius estratègics determinats per a aquest període.  
El sistema educatiu de la Comunitat Valenciana s'enfronta a reptes significatius: d'una banda, en aquest curs 2023-2024 es finalitza el procés d'implantació dels dissenys curriculars establits per la LOMLOE, i la seua normativa de desenvolupament, al mateix temps que comença una reordenació profunda de la Formació Professional; així mateix, els desafiaments en l'extensió de l'educació inclusiva i en la garantia de l'equitat de l'educació han d'anar en paral·lel a un sistema educatiu de qualitat per a tots els membres de la comunitat educativa.  
Davant aquest escenari, la Inspecció Educativa ha de ser un referent de professionalitat, independència i alta qualificació per a la comunitat educativa i la societat, i ha de tindre la capacitat d'adaptar-se a les necessitats actuals del sistema educatiu, contribuint de manera rellevant al funcionament i a la millora dels àmbits cap als quals exerceix fonamentalment la seua intervenció, com són els centres, serveis i programes educatius, d'una banda, i cap als òrgans de l'administració educativa.  
  
Per a això, aquest pla concreta les actuacions prioritàries per a aquest curs 2023-2024 i, de conformitat amb l'article 19 del Decret 80/2017, de 23 de juny, ha de ser la base dels plans territorials d'actuació, elaborats per les inspeccions territorials, que respectaran i adequaran el contingut d'aquest Pla general d'actuació anual al seu àmbit geogràfic, i disposaran de capacitat d'ajust de les actuacions als contextos i situacions pròpies de cada territori. Així mateix, estableix les bases per al desenvolupament del Pla institucional de formació permanent de la Inspecció educativa per al mateix període.  
D'acord amb el que es preveu en l'article 29 del Decret 80/2017, la Inspecció General d'Educació establirà un sistema de seguiment i avaluació per a determinar el grau de consecució dels objectius proposats i la valoració dels resultats de les diferents activitats.  
Per tot això, a proposta de la Inspecció General d'Educació, i en virtut del que estableix l'article 7.1 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
  
Primer  
Aprovar el Pla general d'actuació anual, d'ara en avant PGAA, de la Inspecció Educativa de la Comunitat Valenciana per al curs 2023-2024.  
  
  
Segon  
La Inspecció General d'Educació adoptarà totes les mesures necessàries per a assegurar el desenvolupament i el compliment del PGAA de la Inspecció educativa.  
Tercer  
El Pla general d'actuació anual podrà ser objecte de revisió i modificació a conseqüència de les necessitats, demandes o canvis normatius que afecten el sistema educatiu o l'actuació de la Inspecció educativa.  
  
  
Quart  
Aquesta resolució es publicarà en el portal de transparència de la Generalitat i en el Diari Oficial de la Generalitat Valenciana.  
  
València, 17 d'octubre de 2023.- El secretari autonòmic d'Educació: Daniel McEvoy Bravo.  
  
  
  
ANNEX  
Pla general d'actuació anual (PGAA) de la Inspecció Educativa de la Comunitat Valenciana per al curs 2023-2024  
  
1. Objectius estratègics del PGAA relacionats amb el Pla Plurianual d'Actuació  
2. Actuacions de la Inspecció Educativa  
2.1. Actuacions prioritàries  
2.2. Actuacions específiques per a la millora de la pròpia inspecció  
2.3. Actuacions habituals  
2.4. Actuacions incidentals  
3. Àrees específiques de treball  
4. Plans territorials d'actuació anual (PTAA)  
5. Memòria anual de les inspeccions territorials d'Educació  
6. Pla institucional de formació i actualització de la Inspecció Educativa  
7. Memòria anual de la Inspecció Educativa de la Comunitat Valenciana  
  
1. Objectius estratègics del PGAA  
Els objectius estratègics d'aquest PGAA es corresponen amb els establits per la Resolució de 17 d'octubre de 2023, de la Secretaria Autonòmica d'Educació, per la qual s'aprova el Pla plurianual de la Inspecció Educativa de la Comunitat Valenciana per al període 2023-2027:  
  
a) Potenciar la incidència de les actuacions de la Inspecció educativa en la garantia de l'exercici dels drets i el compliment dels deures de tots els membres de la comunitat educativa, així com en la millora contínua del sistema educatiu de la Comunitat Valenciana, els seus centres, serveis i programes.  
b) Impulsar l'avaluació del sistema educatiu de la Comunitat Valenciana per a la seua millora, incidint en l'avaluació de la pràctica docent com a garantia de qualitat de l'ensenyament i aprenentatge.  
c) Informar l'Administració educativa de la supervisió i avaluació realitzada i realitzar propostes de millora de la normativa i de la formació del professorat.  
d) Avançar en l'eficiència i eficàcia de l'organització i funcionament de la inspecció educativa.  
e) Consolidar un model de formació inicial i contínua de la Inspecció educativa, enfocat al desenvolupament de les competències professionals dels inspectors i inspectores i l'aprofitament del talent, en col·laboració amb altres òrgans de l'administració educativa, altres administracions, inspeccions educatives d'altres comunitats autònomes i mitjançant la participació en programes europeus.  
  
2. Actuacions de la Inspecció educativa  
Les actuacions de la Inspecció Educativa per al període 2023-2024 es corresponen amb aquelles que estableix l'apartat tercer del Pla plurianual d'actuació.  
Aquestes actuacions hauran d'incloure's en els plans territorials d'actuació que s'elaboren en desenvolupament d'aquest Pla general d'actuació anual, adaptant i desenvolupant el seu contingut a les característiques específiques de cada inspecció territorial.  
2.1. Actuacions prioritàries  
Aquestes actuacions tenen per objecte la consecució dels objectius estratègics establits per l'òrgan superior amb competències en matèria d'educació que exercisca la superior direcció de la Inspecció educativa de la Comunitat Valenciana.  
La planificació, coordinació i avaluació d'aquestes activitats correspon a la Inspecció General d'Educació, a través de les instruccions que determine, en les quals es concretarà el protocol d'actuació, la planificació temporal, els instruments i indicadors per al seu desenvolupament i les indicacions o especificacions de caràcter informàtic, si és el cas, en què es vaja a produir l'actuació.  
Per al curs 2023-2024, les actuacions prioritàries són:  
a) Supervisió i control del compliment de les rutes de transport escolar, vehicles, usuaris, personal acompanyant i mesures de seguretat, amb especial èmfasi en els centres amb transport adaptat.  
b) Supervisió i control de la matrícula efectiva dels ensenyaments d'idiomes, d'acord amb la normativa vigent.  
c) Supervisió del Projecte de Gestió i Règim Econòmic dels centres de titularitat de la Generalitat Valenciana.  
d) Supervisió de l'ús de les quantitats rebudes pel mòdul corresponent a despeses de funcionament («altres despeses») dels centres privats concertats sostinguts amb fons públics).  
e) Supervisió i assessorament de les aules didàctiques dependents de la Direcció General d'Innovació i Inclusió Educativa.  
f) Participació en l'avaluació docent dels funcionaris en pràctiques  
  
g) Participació en l'avaluació del Batxillerat internacional i del Batxibac.  
h) Supervisió del personal d'administració i serveis dels centres docents, avaluant les seues necessitats i realitzant proposades de millora.  
2.2. Actuacions específiques per a la millora de la inspecció educativa  
Aquestes actuacions tenen com a fi la millora dels processos realitzats per la Inspecció educativa en l'exercici de les seues funcions. La seua planificació, coordinació i impuls correspon a la Inspecció General d'Educació, en coordinació amb les inspeccions territorials.  
Per al curs 2023-2024 es determinen les següents actuacions específiques:  
a) Disseny i elaboració d'un itinerari formatiu per a la formació inicial dels inspectors i les inspectores d'educació.  
b) Disseny i elaboració d'un pla de formació permanent per al desenvolupament de la competència professional dels inspectors i les inspectores d'educació.  
c) Impuls de la coordinació interterritorial de les àrees específiques de treball per a garantir l'homogeneïtat dels procediments i actuacions.  
  
d) Promoció i participació en projectes Erasmus+ o altres organismes internacionals sobre matèria educativa.  
e) Planificació i desenvolupament del procediment d'adscripció dels inspectors i inspectores d'educació a les diferents zones d'intervenció per al període 2024-2028,  
f) Estudi de l'aprofundiment en el treball en equip i de fórmules de col·laboració entre inspectors i inspectores en la realització de les actuacions.  
2.3. Actuacions habituals  
Les actuacions habituals són totes aquelles actuacions de la Inspecció educativa que procedeixen de l'exercici ordinari de les funcions i atribucions en les seues tasques de supervisió, control, avaluació i assessorament als centres, serveis i programes assignats. La seua concreció s'establirà mitjançant instruccions de la Inspecció General d'Educació, en les quals es desenvoluparà el Pla general d'actuació general.  
La seua concreció s'establirà en el marc de les instruccions de la Inspecció General d'Educació en què es desenvolupe el Pla general d'actuació general, en les quals es farà una relació de les actuacions habituals i la seua distribució temporal prevista.   
Tindran la consideració d'actuació habitual:  
a) Aquelles que es desprenguen de les sol·licituds de les diferents direccions generals i que es formulen en el marc del desenvolupament normatiu o de la seua aplicació.  
b) Aquelles derivades de la participació en qualsevol tipus de comissions específiques o reunions convocades a través de la IGE o les inspeccions territorials pels òrgans directius de la Conselleria.  
c) Les actuacions realitzades en procediments d'instrucció d'expedients disciplinaris.  
d) L'assistència dels inspectors i inspectores d'Educació, nomenats en representació de l'Administració educativa, a les reunions d'òrgans col·legiats com a consells socials de CIPFP, consells escolars municipals, comissions d'escolarització i qualsevol altre òrgan o comissió legalment constituïts. Per a l'assistència a aquestes comissions s'haurà de comptar amb la convocatòria i la seua autorització es realitzarà d'acord amb el procediment habitual d'autorització de visites ordinàries.  
  
2.4. Actuacions incidentals  
Les actuacions incidentals són aquelles actuacions que, en el marc de les competències de la inspecció educativa, procedeixen de circumstàncies no previsibles i situacions amb caràcter urgent i immediat que poden donar-se en els centres, serveis i programes assignats als inspectors i inspectors, que poden requerir d'accions puntuals de supervisió i assessorament o d'emissió d'informes, així com de col·laboració i suport a les direccions territorials competents en matèria d'educació o a altres òrgans de l'administració educativa.  
  
3. Àrees específiques de treball  
L'article 17 del Decret 80/2017, estableix, amb caràcter general, les àrees específiques de treball de la inspecció educativa. Així mateix, l'article 16.5 de l'Ordre 17/2019, de 16 d'abril, atorga a la persona titular de la Secretaria Autonòmica d'Educació la potestat de modificar la relació d'àrees de treball, en el marc del pla general d'actuació anual.  
  
Per això, s'estableixen les següents àrees específiques de treball per al curs 2023-2024:  
a) Centres docents.  
b) Personal docent.  
c) Innovació, avaluació i qualitat educativa.  
d) Ordenació acadèmica.  
e) Política lingüística.  
f) Formació i qualificació professional.  
g) Ensenyaments de règim especial.  
h) Inclusió educativa  
i) Processos interns de la inspecció educativa.  
Respecte a l'organització i funcionament de les àrees de treball és aplicable el que s'estableix en les Instruccions del 25 de setembre de 2020 de la Secretaria Autonòmica d'Educació i Formació Professional per les quals es regula el funcionament de les àrees específiques de treball de la Inspecció d'Educació de la Comunitat Valenciana.  
D'acord amb l'article 16.3 de l'Ordre 17/2019, la finalitat de les àrees específiques és analitzar el contingut normatiu específic de cada àrea i proposar criteris d'actuació homogenis per a la intervenció de la Inspecció educativa de la Comunitat Valenciana i, si resulta necessari, dissenyar protocols d'informes de temes de les seues respectives àrees.  
  
En aquest sentit, cal tindre en compte els principis d'actuació de la inspecció educativa, recollits en l'article 5 del Decret 80/2017, de 23 de juny, en particular els principis de coordinació, especialització i treball en equip.  
Per part seua, l'objectiu estratègic 4 i l'actuació prioritària «Dinamització del funcionament de les àrees específiques de treball de la Inspecció educativa amb la finalitat de convertir-les en punts de referència en el seu àmbit, impulsant la coordinació interterritorial per a garantir l'homogeneïtat dels procediments i actuacions» del Pla Plurianual d'actuació, estableixen que s'impulsarà la creació de grups de treball interterritorials, formats per inspectores i inspectors de les diferents inspeccions territorials, de coordinació i el desenvolupament de les àrees específiques i per a la realització de tasques específiques vinculades amb actuacions previstes en el PGAA.  
Així mateix, d'acord amb l'article 17.4. de l'Ordre 17/2019, la inspecció general d'educació designarà, d'entre els responsables de les àrees específiques de treball de les inspeccions territorials, inspectors o inspectores de referència per a la normalització i homogeneïtzació de les actuacions, els processos i els models d'informes de la inspecció educativa en l'àmbit de la Comunitat Valenciana.  
  
4. Plans territorials d'actuació (PTAA)  
Cada Inspecció Territorial elaborarà un pla territorial d'actuació anual en desenvolupament i concreció del Pla General d'Actuació Anual. Aquest pla haurà d'adequar-se al contingut d'aquest Pla General d'Actuació Anual i ser aprovat per la persona titular de la corresponent Direcció Territorial d'Educació, Universitats i Ocupació.  
Una vegada aprovat serà remés a la Inspecció General d'Educació en el termini d'un mes des de la publicació d'aquesta resolució.  
El Pla territorial d'actuació anual (PTAA) integrarà, almenys, els següents apartats:  
a) Objectius específics del pla territorial  
b) Organització territorial:  
b.1. Estructura de funcionament.  
b.2. Planificació setmanal del treball.  
b.3. Criteris per a distribuir els centres educatius davant l'absència o malaltia temporal de les inspectores o inspectors d'Educació.  
b.4. Calendari de reunions de coordinació interna.  
c) Àrees específiques de treball: organització dels seus responsables i calendari de reunions de coordinació  
d) Actuacions per a l'acolliment de les inspectores i inspectors de nova incorporació.  
e) Actuacions de formació i perfeccionament en la inspecció territorial d'Educació.  
f) Seguiment i avaluació del Pla territorial d'actuació.  
Els aspectes indicats a continuació es recolliran directament en l'aplicació informàtica ITACA3-PER:  
- Assignació d'inspectors i inspectores a les diferents circumscripcions, àrees específiques i agrupacions per equips de treball.  
- Assignació de tasques i temes específics als diferents inspectors i inspectores.  
- Assignació de dies de guàrdia i atenció al públic per inspectors i inspectores i per circumscripcions.  
- Planificació de les visites setmanals, incloent-hi les reunions amb òrgans directius de la Conselleria i les diferents comissions.  
  
5. Memòria anual de les inspeccions territorials d'Educació  
L'article 30 del Decret 80/2017, de 23 de juny, estableix que cada inspecció territorial elaborarà una memòria que elevarà a la Inspecció General d'Educació, en la qual valorarà els resultats de l'execució de les funcions encomanades, preferentment en les relacionades amb les actuacions prioritàries i específiques del pla general d'actuació anual. Per a això, l'article 39 de l'Ordre 17/2019 atorga a l'inspector cap territorial o a la inspectora cap territorial la competència de supervisar i avaluar el pla territorial d'actuació anual i d'elaborar la memòria final de la inspecció territorial indicada, que inclourà les actuacions realitzades, el grau de consecució dels objectius del pla i la seua valoració, així com la contribució dels inspectors d'educació del seu àmbit territorial a la consecució d'aquests objectius.  
Aquesta memòria final de la inspecció territorial, el model i el contingut de la qual serà establit per la Inspecció General d'Educació, inclourà les actuacions realitzades, el grau de consecució dels objectius del pla i la seua valoració, així com la contribució dels inspectors d'educació del seu àmbit territorial a la consecució d'aquests objectius. Així mateix, ha de contindre, almenys, les propostes de millora formulades per al curs següent.  
El contingut de la memòria territorial haurà d'incloure, almenys, els següents apartats:  
- Valoració sobre el grau de compliment de les actuacions prioritàries i específiques establides en el PGAA i en el PTAA, així com sobre el resultat de la seua execució.  
- Valoració sobre la realització de les actuacions habituals.  
- Valoració sobre les actuacions incidentals.  
- Valoració sobre el funcionament dels òrgans de govern i coordinació.  
- Valoració sobre l'organització i funcionament de les àrees específiques de treball.  
- Valoració sobre el Pla de formació inicial i permanent de la Inspecció educativa desenvolupat en el si de la inspecció territorial.  
- Avaluació global del Pla territorial d'actuació, anàlisi de les dificultats trobades i propostes de millora, entre les quals es podran incloure propostes d'actuacions prioritàries i específiques per al següent PGAA.  
  
- Valoració global del grau de consecució dels objectius estratègics establits en el Pla plurianual.  
La memòria anual es remetrà a la Inspecció General d'Educació abans del 20 de juliol de 2024.  
6. Pla institucional de formació i actualització de la Inspecció Educativa  
L'article 28 del Decret 80/2017, de 23 de juny indica que el Pla institucional de formació i actualització formarà part del PGAA.  
D'acord amb l'objectiu estratègic 5 del Pla plurianual d'actuació, el Pla institucional de formació i actualització anirà dirigit al desenvolupament de les competències professionals necessàries per a l'acompliment de les funcions atribuïdes a la Inspecció educativa, garantint que els inspectors i les inspectores d'educació reben una formació inicial i permanent que s'adapte a les contínues transformacions que experimenta el sistema educatiu.  
Analitzat el treball de la inspecció educativa, es consideren com a més rellevants, i no de manera exhaustiva, les següents competències professionals: cientificopedagògica, legislativa, comunicativa, digital, col·laborativa, innovació i internacionalització, lideratge i aprenentatge permanent al llarg de la seua carrera.  
Aquesta formació s'estructurarà en tres àmbits que afecten la labor de l'inspector i de la inspectora d'educació: la formació individual, l'organitzada per les inspeccions territorials i l'oferida per la Inspecció General d'Educació.  
La concreció d'aquest Pla de formació i actualització es desenvoluparà mitjançant resolució de la Secretaria Autonòmica d'Educació. Per part seua, el desenvolupament específic de les línies formatives relacionades amb les competències i àmbits descrits es concretaran mitjançant instruccions la Inspecció General d'Educació.  
  
7. Memòria anual de la Inspecció Educativa  
D'acord amb l'article 9 del Decret 80/2017, de 23 de juny, del Consell, és funció de l'inspector o la inspectora general l'elaboració de la memòria anual de la inspecció educativa. Per a això, d'acord amb l'article 30 del citat decret, la Inspecció General d'Educació elaborarà la memòria de la inspecció educativa, en la qual expressarà la valoració global del treball realitzat per la Inspecció educativa de la Comunitat Valenciana en compliment del Pla general d'actuació anual i la valoració sobre l'assoliment dels objectius estratègics establits en el Pla plurianual d'actuacions.  
Per a l'elaboració d'aquesta memòria, es recaptarà la informació aportada per les inspeccions territorials d'Educació i el seu contingut donarà resposta als següents elements fonamentals:  
a) Valoració del grau de consecució dels objectius estratègics establits en el Pla plurianual d'actuació.  
b) Valoració del grau de realització de les actuacions prioritàries del PGAA i dificultats trobades.  
c) Valoració del grau de realització de les actuacions específiques per a la millora de la mateixa inspecció incloses en el PGAA i dificultats trobades.  
d) Valoració global sobre la realització de les actuacions habituals i dificultats trobades.  
e) Valoració global sobre les actuacions incidentals realitzades: anàlisi de la seua tipologia i de la seua resposta.  
f) Valoració del Pla institucional de formació inicial i permanent.  
  
g) Propostes d'actuacions i de millora per al PGAA del curs 2024-2025.  
La memòria anual de la inspecció educativa de la Comunitat Valenciana s'elevarà a l'òrgan superior amb competències en educació i es publicarà en el Portal de Transparència de la Generalitat i en la pàgina web de la conselleria competent en matèria d'educació.